Lycium barbarum

Lycium barbarum aropa'aghi bhut-ombhut garkad sè asalla ḍâri Tiongkok bân mangkèn tasebbhâr lowas è cem-macem naghârâ è wilajâ Asia sarta Èropa bâgiyân mor lao'. Tamennan panèka tamaso' ḍâlem kalowarga Solanaceae bân aropa'aghi sala sèttong ḍâri ḍuwâ' spèsiès Lucium sè ngasèllaghi buwâ kènè' otabâ wolfberry, abhâreng kalabân Lycium chinense. Tamennan panèka aropa'aghi tamennan komersial penting è Tiongkok dâjâ, otamana è Ḍaèra Otonomi Ningxia anḍi'in Suku Hui. Nyama ḍâlem bhâsa Maḍarin panèka Ningxia gǒuqǐ (寧夏枸杞).

 Katerrangan 
Lycium barbarum aropa'aghi bhut-ombhut sè ghâgghârân, akaju sè omomma tombu ra-kèra 1 kantos 3 mèter. Ciri khassa panèka ranca'an sè pennot bân alengkong, kalabân pan-bârâmpan ranca' pèngghirrâ aobâ dhâddhi ḍuri panḍâ' ta' kalabân ḍâun. Ḍâunna asoson aghântèyan otabâ akalompo' kantos tello' ḍâun è bhân-sabbhân poco'on, abârna bhiru ḍâun, abâk adhâghing nalèkana seggher, bân omomma abhângon tombhâk kalabân konco'on panèka bunter. Ḍâun sè akalompo', lanjhângnga bisa nyapa' ra-kèra 25 mm, sabâtara ḍâun tongghâl bisa nyapa' 55 mm.

 Kultivasi 
Lycium barbarum ampon èbudidaya è Tiongkok, khusussa è dhârâdhân bânjir landhu Songay Konèng, sa'abiddhâ lebbi ḍâri 600 taon. Ḍaèra panèka ghi' dhâddhi posat panamennan otama è Ḍaèra Otonomi Ningxia Hui, Tiongkok ḍâjâ-tengnga, otamana è Kabupatèn Zhongning, kalabân lowas lahan nyapa' 200.000 hèktar è taon 2005. È taon 2001, wilajâ panèka ngasèllaghi 13.000 ton buwâ keci, nyombhâng 42% ḍâri total produksi nasional. Tamennan panèka jhughân èbudidaya è Ḍaèra Otonomi Uoghur Xinjiang, Tiongkok Bârâ'. Buwâna L. barbarum aropa'aghi tong-sèttongnga macem buwâ keci sè anḍi' kualitas karana kellassa sè superior sarta segghut èghuna'aghi ḍâlem panambhâ'ân tradisional Tionghoa.

 Sombher